b'\n_START_ARTICLE_\nGazebo (muusik)\n_START_SECTION_\nBiograafia\n_START_PARAGRAPH_\nMazzolini s\xc3\xbcndis Beirutis Liibanonis Itaalia diplomaadi (isa) ja Ameerika laulja (ema) peres. Teismeline Mazzolini alustas muusikukarj\xc3\xa4\xc3\xa4ri rokkansamblis, \xc3\xb5ppis kaks aastat Pariisis klassikalist kitarri ning veetis m\xc3\xb5nda aega Londonis punkmuusikaga tegeledes._NEWLINE_1981. aastal tagasi Roomas, andis Mazzolini koost\xc3\xb6\xc3\xb6s Paul Micioniga v\xc3\xa4lja oma esimese singli "Masterpiece" (1982), mis t\xc3\xb5usis muusikaedetabelites Itaalias kuuendale  ja \xc5\xa0veitsis viiendale  kohale._NEWLINE_Aasta hiljem valmis Gazebo esimene album "Gazebo", mille lugude hulgas sai tuntuimaks "I Like Chopin". Viimast m\xc3\xbc\xc3\xbcdi singlina \xc3\xbcle 8 miljoni eksemplari ning lugu j\xc3\xb5udis paljude maade muusikaedetabelites k\xc3\xb5rgele kohale. Laialdaselt on levinud valearvamus, et laulus olev klaverimotiiv on Chopini oma, kuid tegelikult on laulu autor Pierluigi Giombini ning Chopiniga pole selle muusikal pistmist.'